Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Tel Aviv’i linna töötaja sai surmavalt haavata järjekordses terrorirünnakus,
milles võttis vastutuse Iraani käsilane Palestiina Islamidžihaad.
Vähemalt neli Süüria sõdurit sai surma ja kümned haavata,
kui väidetavalt Iisrael pommitas Iraani sihtmärke Damaskuse lähedal.
Tuhanded USA merejalaväelased ja muud väed saabusid Lähis Itta,
kuna kasvavad pinged Iraani Islamivabariigiga.
Terror näitas nädalavahetusel jälle oma jälki palet,
kui relvastatud palestiinlane,
Iraani käsilase Palestiina Islamidžihaadi liige,
pääses Põhja-Samaariast Jenin’i linnast
avastamatult Tel-Avivi kesklinna Kesk-Iisraelis.
Kui ta jõudis kihavale Montefiore-Benjamin’i ristmikule,
märkasid kaks linna turvapatrullijat ründajat ja suundusid teda uurima.
Sõitsime paarimehega Allenby tänaval
ja pöörasime vasakule Montefiore tänavale.
Seal märkasime kahtlast meest,
kes seisis Wife baari juures Montefiore-Benjamin’i ristmikul.
Kui ta nägi meid mootorrattail ja sireenidega lähenemas,
vältis ta silmsidet, mis tundus veelgi kahtlasem.
Tegime kõnniteel tagasipöörde.
Paarimees oli ees ja mina mootorrattal kohe tema taga.
Te olite kahe mootorrattaga?
Jah, kahe mootorrattaga.
Paarimees tahtis mootorratta parkida.
Kahtlusalune haaras tema selja taga püstoli ja tulistas teda.
Haarasin kohe tulirelva ja avasin tema pihta tule.
Ta tulistas mind kaks korda, kuid mööda.
Jooksin terroristile järele ja tulistasin teda,
kuni ta kukkus ja ta püstol samuti.
Sel hetkel lõpetasin tule, astusin ta juurde, püstol temale suunatud,
et ta ei liigutaks, ja kutsusin paarimehele abiväge.
Olukorra väljaselgitamise järel rõhutas Iisraeli politsei välispressiesindaja,
et kahe turvapatrullija valvsus võis nurjata võimaliku veresauna.
Täna hoiti ära suurem terrorirünnak
tänu kahe linnatöötaja valvsusele siin Tel Aviv’i südames.
Nad märkasid kahtlast isikut.
Kui nad talle lähenesid, avas ta tule ja haavas üht linnatöötajat,
kes saadeti just praegu Ichilov’i haiglasse
eluohtlike haavade raviks.
Kahjuks suri Iisraeli turvapatrullija, 42-aastane Hen Amir,
saadud haavadesse.
Teda jäid leinama naine ja kolm tütart.
Olid rahvuskangelane, kes ohverdas elu teiste eest.
Iisraeli Kaitseväe, Julgeolekuameti ja piiripolitsei eriüksused
tegid öösel laialdast terroritõrjet Läänekaldal Judea ja Samaaria aladel,
mille käigus vahistati 17 terrorismis kahtlustatavat.
Eile õhtu umbes kell pool kuus juhendas luureamet eriüksuse YAMAM
Palestiina Islamidžihaadi raku jälile,
mida märgati liikumas Jenin’i lähedal sihiga rünnata iisraellasi.
Iisraeli üksus ründas rakku ja kõrvaldas kõik kolm terroristi.
Hiljem, YAMAM’i üksuse peakorteris,
kiitis politsei peakomissar Ya’akov Shabtai eriüksuslasi
oskusliku tegutsemise eest,
millega taas takistati terroriste ellu viimast oma veriseid kavatsusi.
Rakk, mille kõrvaldasite, oli üks rängemaid Jenin'i tegutsemisalal.
Nad olid teel rünnakukohta, ja nende hingel on muidki rünnakuid.
Siin saatis meid edu tänu koostööle,
mille tulemuseks oli täppisluure ja täpne valmistumine,
ja seetõttu tegutsesime oskuslikult, täpselt ja puhtalt,
ilma ohvriteta meie poolel.
Sihtmärk hävitati. Iisraeli rahvas võlgneb teile tänu!
Iisraeli naaberriigis Süürias
hukkus vähemalt neli sõdurit ja kümneid sai haavata,
kui öösel umbes kl 2:20 sisenesid raketid Süüria õhuruumi
ja tabasid mitmeid sihtmärke pealinna Damaskuse lähedal.
Raketid olevat lähtunud Golan’i kõrgendikult,
millest Süüria järeldas, et rünnaku taga oli Iisrael.
Süüria Inimõiguste Vaatluskeskus Londonis teatas,
et hävitati ’mitu positsiooni,
kus asusid Iraani-toetatud sõdalaste laod ja sõjaväepostid,
Damaskuse rahvusvahelise lennuvälja ja Demas’e lennuvälja lähistel
ning Al-Kiswah’ ümbruses Damaskusest läänes’.
Süüria õhukaitse küll käivitati, et saabuvad raketid alla tulistada,
kuid kõik sihtmärgid olevat siiski saanud hävitava löögi.
Ehkki Süüria süüdistas Iisraeli,
ei jaatanud ega eitanud Iisraeli Kaitseväe esindus oma osalust,
kui TV7 neilt kommentaari palus.
Teisi uudiseid: kuna pinged regioonis Iraani Islamivabariigi vastu kasvavad,
juhtis USA asekaitseminister luure- ja julgeoleku alal Ronald Moultrie
USA kõrgemat esindust, mis hõlmas USA Kaitseluureameti juhti
kindralleitnant Scott Berrier’i ja teisi Pentagoni juhtametnikke,
ametlikul visiidil Iisraeli.
4-päevase visiidi vältel kohtusid aseminister Moultrie ja tema esindus
Iisraeli kaitseministeeriumi sõjalis- poliitilise juhi Dror Shalom’i
ja teiste ministeeriumi juhtametnikega,
samuti Kaitseväe luuredirektoraadi juhtivohvitseridega,
et arutada USA-Iisraeli laiemat kahepoolset koostööd
regiooni julgeoleku tugevdamiseks.
USA kõrge delegatsiooni sõnutsi
said nad vahetu ülevaate Iisraeli põhiväljakutsetest,
lisades, et arutati peamiselt Hezbollah’ ohtu,
vastuseismist Iraani destabiliseerivaile tegudele regioonis
ning võimalusi tugevdada kahepoolset luure- ja kaitsekoostööd.
Visiidi lõpupoole tänas aseminister Moultrie võõrustajaid
ja kinnitas USA-Iisraeli ühist tahet
vastustada kõiki destabiliseerivaid tegevusi,
mis ohustavad regiooni turvalisust,
ning rõhutas ka ühist huvi
tugevdada USA-Iisraeli kaitse- ja luurepartnerlust.
Tuleb märkida, et sellal kui Iisrael ja USA
teevad avalikku koostööd ühistes julgeolekuhuvides regioonis,
suurendab USA kohalolu Pärsia lahes, et vastustada Iraani kuritahtlust.
Algselt kinnitas Pentagon,
et lisajõud hõlmavad amfiibrühma ja merejalaväe eriüksust,
mis tavaliselt koosneb kolmest alusest ja umbes 2400 merejalaväelasest,
ent täna teatas USA merevägede keskjuhatus,
et üle 3000 USA mereväelase ja merejalaväelase
Bataan’i amfiibrühmast ja 25. merejalaväe eriüksusest
saabus Lähis-Itta
Kaitseministeeriumi eelnevalt avaldatud ümberpaigutamise raames.
USA CENTCOM’i ülem kindral Michael Kurilla ütles,
et need väed annavad regioonile unikaalseid võimekusi,
et täiendavalt tagada rahvusvahelist kaubandusvabadust
ja jõustada rahvusvahelise õiguse reegleid.
Pärsia lahes aga pidas Iraani Islamirevolutsiooni Kaardiväe
merevägi laupäeval mereõppusi,
millel katsetas uue varustusega droone ja al-Mahdi rakette,
mille löögiulatus olevat umbes 1000 kilomeetrit (600 miili).
Rev. Kaardiväe mereväeülem Alireza Tangsiri väitis teleintervjuus,
et uutel rakettidel on suurem täpsus ja võimekus muuta õhus sihtmärki.
Need raketid suudavad järgida mitut märki,
võtta pärast starti vastu käsklusi
ja vahetada teel sihtmärke.
On oluline rõhutada,
et Iraanist lähtuvad avaldused, sh uute relvapaigutuste kohta,
näitavad selgesti Islamivabariigi süvenevat muret
USA vägede viimaste ümberpaigutuste üle.
Muid seotud uudiseid:
Lähis-Ida Instituudi uurimuses hoiatatakse,
et sellal kui Iisrael heitleb üha
olemuslike identiteedi- ja ühiskondlike lõhede küsimustega,
jälgivad vaenlased seda kahjurõõmuga.
Iganädalased tänavaprotestid ja märgid sügavaist lõhedest ühiskonnas
kinnitavad Iraani ja selle (nn) vastupanutelje ammust narratiivi,
et juudiriigi päevad on loetud.
Uurimuse kohaselt püüavad nad seda olukorda ära kasutada,
üritades kombata piire eskalatsiooniga mitmes geograafilises piirkonnas,
käivitades küberoperatsioone
lahkmeele külvamiseks Iisraeli ühiskonnas
ning püüdes tühistada
Iisraeli regionaalseid saavutusi Aabrahami lepete sõlmimisega
mitme araabia naaberriigiga aastal 2020.
Iisraeli kaitseaparaat on korduvalt hoiatanud,
et üha suurem arv vabatahtlikuna teenivaid iisraellasi,
kes ähvardavad lahkuda teenistusest,
kui valitsus ei lõpeta algatusi kohtu reformimiseks,
on kahtlemata ohuks Iisraeli sõjalisele valmisolekule
süvenevate ohtude vastu regioonis.
Ent olles kindlalt veendunud, et istuva valitsuse plaani eesmärk
on nõrgestada Iisraeli demokraatiat, on kümned tuhanded iisraellased
taas tulnud Tel Aviv’i tänavaile protestima juba 33. nädalat järjest.
Jätkame, kuni nad peatuvad, kuni valitsus peatab seaduse,
selle, ütleksin, revolutsiooni, mida nad üritavad,
ja lõpuks rahvas võidab
ja Iisraelist saab taas liberaalne, vaba maa, kus on demokraatia.
See on kõik: me ei loobu, kuni võidame.
Tänan vaatamast TV7 Iisraeli Uudiseid!
Rõhutaksin taaskord, et TV7 Iisraeli stuudio töö põhineb annetustel.
Seepärast, kui meie saated on teile õnnistuseks
ja te tahate toetada meie saadete käigushoidmist,
võite teha meile annetuse.
Selleks vaadake meie võrgulehte www.tv7israelnews.com.
Samuti soovin teid ikka julgustada
paluma rahu Jeruusalemmale ja päästet Iisraelile.
Olen Jonathan Hessen. Soovin õnnistud nädalat!
Kui Jumal lubab, näeme jälle homme samal ajal.
Tõlge: Sulev Kivastik